25.10.2022
EL
Επίσημη Εφημερίδα της Ευρωπαϊκής Ένωσης
L 275/75
ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/2053 ΤΗΣ ΕΠΙΤΡΟΠΗΣ της 18ης Οκτωβρίου 2022 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «Ευρωπαϊκή πρωτοβουλία πολιτών για αμιγώς χορτοφαγικά γεύματα» σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2022) 7418] (Το κείμενο στην αγγλική γλώσσα είναι το μόνο αυθεντικό) Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3, Εκτιμώντας τα ακόλουθα: (1)
Στις 30 Αυγούστου 2022 υποβλήθηκε στην Επιτροπή αίτηση καταχώρισης της Ευρωπαϊκής Πρωτοβουλίας Πολιτών με τίτλο «Ευρωπαϊκή πρωτοβουλία πολιτών για αμιγώς χορτοφαγικά γεύματα».
(2)
Στόχος της πρωτοβουλίας, όπως διατυπώθηκε από τις διοργανώτριες και τους διοργανωτές της, είναι «να προβλέπεται ρητά η υποχρέωση να υπάρχουν πάντα αμιγώς χορτοφαγικές (vegan) εναλλακτικές επιλογές στους ιδιωτικούς και δημόσιους χώρους πώλησης τροφίμων και ποτών στην Ευρώπη.
Αυτή η Ευρωπαϊκή Πρωτοβουλία Πολιτών αποσκοπεί, αφενός, στη διαθεσιμότητα αμιγώς χορτοφαγικών γευμάτων για τα χορτοφάγα άτομα και για όσα άτομα σέβονται το δικαίωμα στην εναλλακτική επιλογή της αμιγούς χορτοφαγίας και, αφετέρου, στην ανάληψη δράσης για την κλιματική αλλαγή με τη διευκόλυνση της προσφοράς τροφίμων φυτικής προέλευσης στις καταναλώτριες και τους καταναλωτές της ΕΕ σε καθημερινή βάση.
Η αμιγώς χορτοφαγική διατροφή δεν προϋποθέτει τη βάναυση μεταχείριση, την εκμετάλλευση και τη θανάτωση ζώων και ανταποκρίνεται έτσι στη σταδιακή ευαισθητοποίηση του κοινού σχετικά με τα δικαιώματα των ζώων.
Επιπλέον, η αμιγώς χορτοφαγική διατροφή μεταβάλλει τη χρήση της γης όσον αφορά την επιλογή των δραστηριοτήτων παραγωγής και απασχόλησης, των δομών και της διαχείρισης της διακίνησης των προϊόντων με λιγότερη ρύπανση.
Η Ευρωπαϊκή Πρωτοβουλία Πολιτών για αμιγώς χορτοφαγικά γεύματα ζητά να προβλέπεται διά νόμου η προσφορά στο κοινό στην Ευρώπη αμιγώς χορτοφαγικών εναλλακτικών δυνατοτήτων στους χώρους πώλησης τροφίμων και ποτών, με την ελπίδα η συμμετοχή των ευρωπαίων πολιτών να οδηγήσει στη θέσπιση ενωσιακής νομοθεσίας που θα έχει σημαντικά οφέλη για τον πλανήτη, όπως τον μετριασμό της κλιματικής κρίσης, της εξαφάνισης άγριων ειδών και της αποψίλωσης των δασών, την καλύτερη χρήση της γης, την προστασία της θαλάσσιας ζωής και τον περιορισμό της σπατάλης τροφίμων και του υποσιτισμού.»
(3)
Σε παράρτημα καθώς και σε συμπληρωματικό έγγραφο παρέχονται περαιτέρω λεπτομέρειες σχετικά με το αντικείμενο, τους στόχους και το πλαίσιο της πρωτοβουλίας, ενώ εκτίθενται και αναλύονται οι λόγοι για τους οποίους θα πρέπει να υποστηριχθεί η πρωτοβουλία.
Οι διοργανώτριες και οι διοργανωτές υποστηρίζουν ότι με την προσφορά στο κοινό μιας αμιγώς χορτοφαγικής εναλλακτικής δυνατότητας στους ιδιωτικούς και δημόσιους χώρους πώλησης τροφίμων και ποτών διευκολύνεται η πρόσβαση στη χορτοφαγική διατροφή ως εναλλακτική επιλογή, πράγμα που θα συμβάλει τόσο στην καταπολέμηση της κλιματικής κρίσης με την αύξηση της κατανάλωσης τροφίμων φυτικής προέλευσης όσο και στη μείωση του κόστους των τροφίμων.
«Η διευκόλυνση της διαθεσιμότητας αμιγώς χορτοφαγικών τροφίμων στους δημόσιους και ιδιωτικούς χώρους πώλησης τροφίμων και ποτών σημαίνει λιγότερη ρύπανση λόγω των εκπομπών CO2, λιγότερη μόλυνση του περιβάλλοντος, λιγότερη κατανάλωση υδάτινων πόρων και λιγότερο πόνο και αγωνία για τα ζώα», σύμφωνα με τους διοργανωτές και τις διοργανώτριες.
(4)
Όσον αφορά τον στόχο της πρωτοβουλίας για θέσπιση της νομικής υποχρέωσης των επιχειρήσεων της λιανικής αγοράς τροφίμων και ποτών να προσφέρουν και αμιγώς χορτοφαγικά προϊόντα, η Επιτροπή έχει την εξουσία να υποβάλει πρόταση για την έκδοση νομικής πράξης βάσει του άρθρου 114 της ΣΛΕΕ.
Επιπλέον, στον βαθμό που η πρωτοβουλία μπορεί να επηρεάσει συγκεκριμένα μέτρα στο πλαίσιο της κοινής γεωργικής πολιτικής, ή να καταστήσει αναγκαία τη θέσπιση τέτοιων μέτρων, η Επιτροπή έχει την εξουσία να υποβάλλει προτάσεις για νομικές πράξεις βάσει του άρθρου 43 της ΣΛΕΕ.
(5)
Για τους λόγους αυτούς, κανένα μέρος της πρωτοβουλίας δεν βρίσκεται καταφανώς εκτός του πλαισίου των αρμοδιοτήτων της Επιτροπής να υποβάλλει πρόταση για την έκδοση νομικής πράξης της Ένωσης για την εφαρμογή των Συνθηκών.
(6)
Το εν λόγω συμπέρασμα δεν προδικάζει την εκτίμηση του κατά πόσον πληρούνται, στην προκειμένη περίπτωση, οι συγκεκριμένες ουσιαστικές προϋποθέσεις που απαιτούνται για να ενεργήσει η Επιτροπή, συμπεριλαμβανομένης της τήρησης των αρχών της αναλογικότητας, της επικουρικότητας και του σεβασμού των θεμελιωδών δικαιωμάτων.
(1) ΕΕ L 130 της 17.5.2019, σ.
55.